als_Latn dik_Latn sag_Latn
Hillary Clinton ende kryeson me 1% ndaj Donald Trump në një nga dy shtete shumë të rëndësishme për garën presidenciale, por duke qenë se kufiri i gabimit është deri në 3,5%, analistët e quajnë situatën në barazim të plotë.
Hillary Clinton ka 45% mbështetje në Pennsylvania (mes votuesve të mundshëm) ndaj 44% të Donald Trump, 6% të Gary Johnson (libertarian) dhe 3% të Jill Stein (Partia e Gjelbër). Mirëpo e kundërta ndodh në Colorado, ku Trump ka 42% dhe udhëheq me 1% më shumë se Clinton që ka 41%, Johnson 13% dhe Stein 3%.
Këto rezultate vetëm sa ia shtojnë rëndësinë debateve të tilla. Ato rrallë mund të përmbysin situatat, mirëpo kur gara është kaq e ngushtë ato mund të shtojnë një grusht votuesish që në fund bëhen vendimtarë.Anketimi nga CNN/ORC është përqendruar edhe te “votuesit e bardhë”, ku ka vënë re ata me shkollë të lartë mbështesin Clinton me 11% më shumë në Pennsylvania dhe 16% në Colorado, ndërsa “të bardhët” pa shkollë të lartë preferojnë Trump me 19% më shumë në Pennsylvania dhe 22% në Colorado.
Ende ka debate për mënyrën sesi dy kandidatët “e vegjël” po ndikojnë garën. Nuk ka dyshim se Jill Stein (edhe ajo e akuzuar për lidhje me Rusinë) po merr vota nga Clinton. Mirëpo, Johnson që presupozohej se do të dëmtonte republikanin Trump është në fakt duke marrë vota të të rinjve, të cilët pa të mund të kishin votuar për Hillary Clinton.
Jo më kot, kur anketimet u provuan pa dy kandidatët e vegjël, ballë për ballë, Clinton e mposhti rivalin e saj 50%-47% në Pennsylvania dhe 49%-47% në Colorado.
Situata të ngjashme janë vënë re edhe në anketimet e ditëve të mëparshme në shtete të tjera kyçe si Ohio, Florida, Nevada dhe North Carolina. (r.a.)
als_Latn als_Latn als_Latn als_Latn als_Latn als_Latn